सामूहिक दुष्कर्म के मामले में गवाही देने पहुंची पीड़िता को दी धमकी
सामूहिकदुष्कर्म के मामले में कोर्ट में गवाही देने आई पीड़िता के साथ आरोपियों ने अश्लील हरकत की। विरोध करने पर आरोपियों ने युवती को जान से मारने की धमकी भी दी। यह घटना पिछले साल दिसंबर माह की है। पीड़िता ने उसी रोज शिकायत दी थी लेकिन पुलिस ने जांच के नाम पर मामले को लटका रखा था। अब सीपी के आदेश पर शनिवार रात केस दर्ज किया गया।
बल्लभगढ़ के एक गांव में रहने वाली 19 वर्षीय पीड़ित युवती के साथ जुलाई 2016 में चार युवकों ने सामूहिक दुष्कर्म किया था। इस आरोप में पुलिस ने दयालपुर निवासी अनिल, संदीप, सोनू, संजीव के खिलाफ एफआईआर दर्ज कर रखी है। हालांकि पुलिस चालान रिपोर्ट में इन चारों के खिलाफ दुष्कर्म किए जाने संबंधी कोई सबूत तथ्य सामने नहीं पाए थे लेकिन मामला कोर्ट में विचाराधीन है। पीड़िता के मुताबिक 17 दिसंबर 2016 को उसकी कोर्ट में गवाही थी। इसके बाद जब वह लौट रही थी, तब उसका सामना चारों आरोपियों से हो गया। इस दौरान आरोपियों ने पीड़िता को गालियां दीं। पीड़िता ने विरोध किया तो उसे जान से मारने की धमकी दी। पीड़िता ने इस बात की शिकायत सेंट्रल थाने की पुलिस में तभी कर दी थी लेकिन केस दर्ज नहीं हुआ था। जांच के लिए यह केस महिला थाना पुलिस को सौंप दिया गया था। महिला थाना पुलिस से रिपोर्ट मिलने के बाद शनिवार रात को केस दर्ज किया गया।
hin_Deva hin_Deva hin_Deva